《云庄歌赠云庄左丞》
元代·李序

天上云，何方来。天之元气出变化，飞龙与尔相徘徊。

龙飞不自行，乘云如水高飞腾。逶迤缥缈不可名，翱翔矫矫游太清。

出紫薇，过箕尾。龙行亦行止亦止，与龙一心青天里。

青天皎皎日正中，轮囷萧索飞溶溶。春风浩荡吹八极，氤氲五气流春风。

忽然收卷不留迹，妙入无门閟玄极。冥冥窅窅神所宅，独有飞龙可以识。

房山之上有屋名云庄，青壁突兀开栋梁。云兮云兮不可以敛藏，散为甘雨泽四方，年丰黍稻多穰穰。

云在天，人乐康。

作者简介：（约公元一三二〇年前后在世）字仲伦，东阳人。生卒年均不详，约元仁宗延祐末前后在世。从许谦游，为文以左、国、史、汉为标格。隐东白山，与陈樵相唱和。序著有絪緼集《元诗选》传世。